Drie kamma-dokters vasArgieffoto (Foto: DarkoStojanovic, Pixabay) Die dissiplinêre komitee van die Raad vir Gesondheidsberoepe van Suid-Afrika (RGBSA) het vandeesweek drie mense in Springs in Gauteng in hegtenis geneem wat hulself as mediese praktisyns voorgedoen en pasiënte behandel het sonder enige vorm van registrasie. Daphney Chuma, woordvoerder van die RGBSA, sê in ŉ verklaring die raad het saam met die Ekurhuleni-polisie ŉ spreekkamer in die Palm Springs Mall besoek waar hulle drie praktiserende dokters aangetref het. Chuma verduidelik dat die spreekkamer dié van dr. Kunnumpurathu James Mathew is. By die RGBSA se aankoms is daar egter gevind dat dr. Bondo Crispin Muamba ook as mediese dokter vanuit die spreekkamer praktiseer terwyl Bendele Oluwagbemiga pasiënte se bloed in die spreekkamer trek. Ene Rija Jose dien op sy beurt medikasie aan pasiënte toe. Hoewel Mathew ŉ geregistreerde mediese praktisyn is, is die ander kamma-dokters by die spreekkamer egter nie by die raad geregistreer nie, sou die RGBSA later uitvind. Mathew was nie by die spreekkamer ten tyde van die besoek nie. Volgens Chuma is Muamba, Oluwagbemiga en Jose op die plek in hegtenis geneem en is tans in aanhouding in Springs. Die RGBSA waarsku mediese praktisyns om nie toe te laat dat ongeregistreerde persone hul naam gebruik om onwettig te praktiseer nie.